Όπως αποκαλύπτει η «Κ», η αγωγή κατατέθηκε την Πέμπτη 22 Νοεμβρίου στο Διοικητικό Πρωτοδικείο Αθηνών. Η οικογένεια εκπροσωπείται από τη δικηγόρο Σιλίνα Παυλάκη. Είναι η πρώτη φορά στα χρονικά που κάποιος στρέφεται νομικά κατά του ελληνικού κράτους διεκδικώντας αποζημίωση για τις άθλιες συνθήκες διαβίωσης προσφύγων και μεταναστών στο κέντρο υποδοχής και ταυτοποίησης στη Μόρια της Λέσβου.

Ο Άχμεντ Ελγκαμάλ του Μοχάμεντ και της Γιουσρέια γεννήθηκε το 1997 και μεγάλωσε σε ένα χωριό της περιφέρειας Ντακάλια στην Αίγυπτο. Είχε ξεκινήσει σπουδές διοίκησης επιχειρήσεων σε σχολή της Μανσούρας. Σύμφωνα με τους γονείς του, όμως, λόγω των πενιχρών πόρων του και της πίεσης που αισθανόταν από τους καθεστωτικούς περιορισμούς στην ελεύθερη έκφραση αποφάσισε να εγκαταλείψει την πατρίδα του.

Έφυγε στα μέσα Νοεμβρίου 2016 για την Τουρκία. Παρέμεινε εκεί για περίπου δέκα ημέρες. Στις αρχές Δεκεμβρίου 2016 πέρασε με μια φουσκωτή βάρκα, μαζί με άλλα 12 άτομα διαφόρων εθνικοτήτων στη Λέσβο. Σκοπός τους ήταν να ζητήσουν άσυλο.

Σύμφωνα με το περιεχόμενο της αγωγής που είναι σε γνώση της «Κ», ο Ελγκαμάλ επικοινώνησε τηλεφωνικά με τους γονείς του από τον καταυλισμό της Μόριας. Είπε ότι έμενε σε αντίσκηνο μαζί με άλλους μετανάστες και περίμενε να δει εάν θα τον απελάσουν ή εάν θα μπορούσε με κάποιο τρόπο να παραμείνει στην Ελλάδα. Ακουγόταν όμως απελπισμένος. Περιέγραφε πως περίμενε καθημερινά επί ώρες στην ουρά για το συσσίτιο, μιλούσε για κρούσματα βίας και καθημερινούς διαπληκτισμούς.

Αφόρητο κρύο

Όσο περνούσε ο καιρός, όμως, τα τηλεφωνήματά του εστίαζαν σε ένα μόνο πράγμα: το αφόρητο κρύο. Ελεγε στους γονείς του ότι υπέφερε από το ψύχος. Στη σκηνή του δεν υπήρχε κάποιο θερμαντικό μέσο. Κατά τη διάρκεια της ημέρας, πέρα από τις πολλές στρώσεις ρούχων που φορούσε, έβαζε από πάνω ένα αδιάβροχο που τους είχαν δώσει στη Μόρια και κυκλοφορούσε τυλιγμένος με μια κουβέρτα.

Σε φωτογραφία του από τη Μόρια που εντόπισε η «Κ», ο Ελγκαμάλ κάθεται στη σκηνή του με παραφουσκωμένα ρούχα και έχει τυλίξει άλλη μια μπλούζα στο κεφάλι του για να μείνει ζεστός.